《拟古诗十九首 其七 明月皎夜光》
明代·孙蕡

离离谷中树，灿灿春华芳。枝叶何盛茂，忽然随风扬。

流光有凋换，物理安可常。扰扰路旁子，哀歌使我伤。

杪秋天气肃，白露结严霜。揽衣不能寐，起视夜何长。

明月出东壁，众星罗纵横。岁暮鶗鴂鸣，百草青自黄。

远道者谁子，驱车登太行。太行郁嵯峨，天路无津梁。

兴言念同志，涕下沾我裳。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。